Diari Oficial de la Generalitat Valenciana


Sumari del DOGV 9048, del 25-03-2021 (2021/3038)

RESOLUCIÓ de 22 de març de 2021, del director general de Turisme, sobre establiments i activitats turístics de la Comunitat Valenciana, després de la publicació de la Resolució d'11 de març de 2021, de la consellera de Sanitat Universal i Salut Pública, per la qual s'acorden noves mesures a conseqüència de la situació de crisi sanitària ocasionada per la Covid-19.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9048

Data del DOGV
:   25-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/3038


Data del document
:   22-03-2021

Organisme emissor
:   Presidència de la Generalitat

Tipus de document
:   Resolució

Descriptors 

:   * legislació
    * turisme
    * malaltia infecciosa
    * política sanitària

RESOLUCIÓ de 22 de març de 2021, del director general de Turisme, sobre establiments i activitats turístics de la Comunitat Valenciana, després de la publicació de la Resolució d'11 de març de 2021, de la consellera de Sanitat Universal i Salut Pública, per la qual s'acorden noves mesures a conseqüència de la situació de crisi sanitària ocasionada per la Covid-19. [2021/3038]  
Mitjançant el Reial decret 926/2020, de 25 d'octubre, el Govern d'Espanya va declarar l'estat d'alarma per a contenir la propagació d'infeccions causades pel SARS-CoV-2, en tot el territori nacional, a l'empara de l'article 116.2 de la Constitució i de l'article 4 de la Llei orgànica 4/1981, d'1 de juny, dels estats d'alarma, excepció i siti. L'estat d'alarma va ser prorrogat mitjançant el Reial decret 956/2020, de 3 de novembre, fins a les 00.00 hores del dia 9 de maig de 2021.  
Aquest Reial decret 926/2020 ha ordenat mesures de diversa naturalesa per a fer front a l'expansió del virus, mesures relatives a la limitació de la llibertat de circulació de les persones en horari nocturn (article 5), limitació de l'entrada i eixida del territori (article 6), limitació de la permanència de grups de persones en espais públics i privats (article 7) i limitació a la permanència de persones en llocs de culte (article 8). Precisava que durant el període de vigència de l'estat d'alarma activat i les seues successives pròrrogues, en cada comunitat autònoma i ciutat amb estatut d'autonomia, l'autoritat competent delegada ha de ser la que exercisca la presidència de la comunitat autònoma o ciutat amb estatut d'autonomia, i quedaven les autoritats competents delegades habilitades per a dictar, per delegació del Govern de la Nació, les ordres, resolucions i disposicions per a l'aplicació del que es disposa en els articles del 5 a l'11 del Reial decret 926/2020. Fruit d'això i per diferents decrets del president de la Generalitat s'ha ordenat i s'estan ordenant aquestes concretes mesures.  
El Decret 8/2021 d'11 de març, del president de la Generalitat, pel qual es determinen les mesures de limitació de la permanència de grups de persones en espais públics i privats i de limitació de la mobilitat, per al període comprés entre el 15 de març i el 12 d'abril de 2021, recull totes les limitacions que es refereixen a la permanència de grups de persones en espais públics i privats i a la mobilitat, limitacions que resten sense canvis respecte del que es disposa en l'anterior Decret 7/2021, de 25 de febrer, del president de la Generalitat.  
  
Les mesures que es contenen en aquest decret són conformes amb les orientacions de l'Organització Mundial de la Salut i es consideren, d'acord amb la gravetat de les dades epidemiològiques i assistencials actuals, mesures proporcionals, necessàries i justificades per a la protecció dels drets a la vida, a la integritat física i a la salut de tota la població i, especialment, de les persones més vulnerables, amb la finalitat de reduir els contagis que es produeixen en les reunions familiars i socials, i per a alleujar la pressió assistencial que continua patint el sistema sanitari i evitar la pèrdua de vides, totes elles insubstituïbles.  
  
La Resolució d'11 de març de 2021, de la consellera de Sanitat Universal i Salut Pública, per la qual modifica la Resolució de 5 de desembre de 2020, de la consellera de Sanitat Universal i Salut Pública, per la qual s'acorden noves mesures addicionals a la Comunitat Valenciana, a conseqüència de la situació de crisi sanitària ocasionada per la Covid-19 i la seua correcció d'errors de 13 de març de 2021 recullen, d'acord amb la situació actual epidemiològica, les mesures específiques per sectors, que es consideren en aquests moments idònies, adequades i proporcionals a l'actual realitat epidemiològica que viu la Comunitat Valenciana; són mesures exigibles i legitimades per la defensa de la salut pública, i comporten un benefici millor per a l'interés general en la cura de la salut pública.  
El títol I del llibre III de la Llei 15/2018, de 7 de juny, de turisme, oci i hospitalitat de la Comunitat Valenciana (d'ara en avant, LTHO), dedicat a l'ordenació del sector turístic, després d'enumerar les activitats i els serveis turístics regulats en la llei, regula el procediment d'habilitació per a la realització d'aquestes activitats i la prestació d'aquests serveis establint que «...les empreses turístiques i prestadores de serveis han de posar en coneixement de l'administració turística l'inici i el cessament de l'activitat o les modificacions que durant aquesta situació pogueren produir-se mitjançant la presentació, segons els casos, d'una comunicació o declaració responsable...». Tot això a l'efecte de la seua inscripció en el Registre de Turisme de la Comunitat Valenciana (d'ara en avant, Registre), inscripció que es mantindrà mentre siguen complits els requisits tinguts en compte en efectuar-la, requisits que de manera detallada es recullen en diversos decrets que en desenvolupament de la Llei aproven els respectius reglaments reguladors de cada activitat i servei i que permeten la classificació dels establiments i empreses prestadores en diverses modalitats i categories, en funció del seu compliment.  
  
En l'àmbit de la Comunitat Valenciana, la publicació de la Resolució d'11 de març de 2021 de la Conselleria de Sanitat Universal i Salut Pública, per la qual s'acorden noves mesures addicionals a la Comunitat Valenciana, a conseqüència de la situació de crisi sanitària ocasionada per la Covid-19, pot generar dubtes respecte dels serveis i activitats que poden continuar prestant els establiments i empreses turística de la Comunitat Valenciana a l'efecte del manteniment de la classificació en els grups i les categories en què figuren inscrits en el Registre de Turisme de la Comunitat Valenciana.  
En aquest sentit, cal destacar les següents mesures adoptades:  
  
Quant a les mesures relatives a celebracions:  
«5.1. Les cerimònies no religioses podran realitzar-se en tota mena d'instal·lacions, públiques o privades, ja siga en espais a l'aire lliure o espais tancats, sempre que no se supere 1/3 del seu aforament, amb un màxim de 20 persones en espais a l'aire lliure o de 15 persones en espais tancats, entre familiars i persones reunides, i que es puga garantir la distància interpersonal de seguretat i mesures d'higiene.  
5.2. Les celebracions que impliquen servei d'hostaleria, restauració, en salons de banquets o en qualsevol altre establiment d'hostaleria o espai privat, s'ajustaran al que es regula en aquesta matèria, amb un màxim de 20 persones en espais a l'aire lliure o de 15 persones en espais tancats, entre familiars i persones reunides».  
  
Quant a mesures relatives a activitats d'oci educatiu, educació en el temps lliure, escoles d'animació juvenil, parcs i zones d'esplai lliure:  
  
«1. Els parcs, jardins i zones d'esplai a l'aire lliure podran estar oberts excepte en el període horari que limita la mobilitat o circulació de les persones que regula el Decret del president de la Generalitat, però no no estarà permés el seu ús durant la franja horària diferent de l'autoritzada.  
Durant el seu temps d'obertura, es mantindran les mesures de distanciament físic seguretat interpersonal i higiene i prevenció, i vigilància que es compleixen les mesures d'agrupació o reunió previstes socialment.  
2. Als parcs infantils recreatius a l'aire lliure, castells inflables, tobogans i altres jocs infantils hauran de respectar-se les mesures de seguretat i higiene establides per les autoritats sanitàries per a la prevenció de la Covid-19, i es mantindrà la neteja segons els protocols aprovats a aquest efecte per l'autoritat de salut pública corresponent.  
  
3. S'autoritzen les activitats d'oci educatiu i educació en el temps lliure, i escoles d'animació juvenil, organitzades tant per les administracions com per les entitats o associacions juvenils d'educació no formal. En les instal·lacions interiors o exteriors on es desenvolupen aquestes activitats no es podrà superar el 30 % del seu aforament. Les activitats hauran de realitzar-se en grups de fins a un màxim de 10 persones, a més de la persona monitora.  
En qualsevol cas, hauran de respectar-se les mesures de seguretat i distanciament físic, seguretat interpersonal, higiene, neteja, prevenció, i seguint les indicacions contingudes en els protocols establits a aquest efecte per les autoritats sanitàries per a la prevenció de la Covid-19. Es consideren inclosos en aquest apartat les ludotecas i tots aquells establiments d'activitats recreatives infantils i juvenils».  
  
  
Quant a mesures relatives a establiments de restauració i hostaleria:  
  
«9.1. S'inclou en aquest punt totes les activitats hostaleres i de restauració, que tenen per objecte la prestació de servei de begudes i menjar elaborat per al seu consum a l'interior o exterior dels locals. Entre els quals es troben amb caràcter enunciatiu, restaurants, café, bar, cafeteries, establiments públics situats en zona maritimoterrestre, saló-lounge, salons, cafés teatre, cafés concert i de cant, activitats d'oci i entreteniment.  
9.2. En aquests establiments, l'aforament permés a l'interior de local és del 30 %, sempre respectant un compliment estricte de les mesures de ventilació i climatització en espais interiors.  
A les terrasses a l'aire lliure l'aforament és del 100 %. Es considera «terrasses a l'aire lliure», tot espai no cobert o tot espai que, estant cobert, estiga envoltat lateralment per un màxim de dues parets, murs o paraments.  
9.3. En aquests establiments:  
- L'horari de tancament d'aquests establiments és a les 18.00 hores.  
  
- L'ocupació de les taules és d'un màxim de 4 persones per taula o agrupacions de taules.  
- La distància entre taules és de 2 metres en interior d'establiments i 1,5 en terrasses exteriors.  
- El consum és sempre assegut en taula.  
- L'ús de màscara és necessari quan no s'estiga consumint  
- L'aforament màxim permés ha d'estar visible a l'entrada.  
- Es respectaran les mesures generals i addicionals d'higiene, recollides respectivament, en els apartats 2.1 i 2.2 i 2.4. de l'Acord del 19 de juny, del Consell.  
9.4. No queda permés en els establiments de restauració i hostaleria:  
  
- L'ús de la barra.  
- Els serveis tipus self service o bufet.  
- Fumar.  
- El ball, ni en interiors ni en exteriors.  
- Les activitats o màquines recreatives i els jocs d'atzar en taula.  
  
9.5. S'exceptuen del límit horari de tancament establit en aquest apartat els establiments, els locals i les activitats que en virtut de les seues especials característiques presten un servei que es puga considerar essencial o no substituïble:  
?(?)  
- Serveis d'hostaleria i restauració d'establiments hotelers i allotjaments turístics, per a ús exclusiu de la clientela allotjada en aquests.  
  
En els casos exceptuats en aquest punt 9.5, a partir de la conclusió de l'horari establit per a establiments de restauració i hostaleria, aquests podran continuar la seua activitat solament i exclusivament per a les persones usuàries d'aquests, fins al seu horari de tancament habitual; sense perjudici de la subjecció a la resta de mesures establides per als establiments de restauració i hostaleria.  
9.6. Les activitats de restauració de servei a domicili, o de recollida de menjar i/o beguda per la clientela en l'establiment amb cita prèvia, es podrà dur a terme durant l'horari d'obertura habitual de l'establiment.  
  
9.7. Es manté la suspensió de l'activitat pròpia de discoteques, sales de ball i bars de copes amb actuacions o sense, musicals en directe, pubs, cibercafé, cafés teatre, cafés concert, cafés cantant, ni la realització de karaokes i actuacions esporàdiques o amateur de cant. Tot això sense perjudici de l'autoritzat en la Resolució de 9 de desembre de 2020, de les conselleres de Sanitat Universal i Salut Pública i de Justícia, Interior i Administració Pública, per la qual s'acorden mesures addicionals relatives als locals d'oci nocturn, amb les mesures i limitacions descrites en aquesta Resolució per als establiments de restauració i hostaleria, i en la Resolució de 5 de desembre de 2020, de la consellera de Sanitat Universal i Salut Pública. Es permet música ambiental i no es permet el ball en aquests establiments, ni en interiors ni en exteriors».  
  
  
Mesures relatives a l'activitat física, l'esport, les instal·lacions esportives i les competicions esportives:  
«12.1. Activitat física i esportiva de caràcter general.  
a) Es podrà practicar, amb caràcter general, activitat física i esportiva, a l'aire lliure i en instal·lacions esportives obertes o tancades, sense contacte físic i en les modalitats individuals i les que es practiquen per parelles.  
b) La pràctica d'activitat física i esportiva de modalitats individuals, a l'aire lliure o en instal·lacions obertes i tancades, practicada per lliure o dirigida per un professional, podrà realitzar-se en grups màxims de 4 persones, sense contacte físic i mantenint la distància de seguretat recomanada per les autoritats sanitàries.  
c) Per a la realització d'activitat esportiva a l'aire lliure o en instal·lacions esportives obertes, i sempre que siga possible mantenir la distància de seguretat, no és obligatori l'ús de màscara.  
La màscara és obligatòria en zones o espais amb gran afluència de persones, on no siga possible mantenir la distància de seguretat recomanada per les autoritats sanitàries amb la resta de persones esportistes o vianants.  
d) Per a la realització d'activitat esportiva en instal·lacions tancades és obligatori l'ús de màscara, excepte per a aquelles persones esportistes que participen en competicions i que es contemplen el punt 12.4 de la present resolució».  
  
Mesures relatives a residències i altres allotjaments similars:  
«15.1. Es consideren incloses en aquest apartat les residències d'estudiants, residències escolars, campaments i albergs per a treballadors.  
  
15.2. En les residències i allotjaments recollides en aquest punt, l'obertura de zones comunes es permet fins a 30 % de l'aforament, sempre amb garantia de les mesures de distanciament, higiene, prevenció i afavorint l'ús de zones ben ventilades, sense servei de bufet ni acte-servei.  
Poden establir-se torns en el menjador, sempre garantint les mesures de distanciament i higiene i de prevenció, i se suspenen les visites.  
  
15.3. Els allotjaments que ofereixen habitacions i serveis col·lectius, les persones de diferents grups de convivència no poden pernoctar en la mateixa estança ni fer servir cuines compartides».  
  
Mesures relatives a piscines i platges:  
«24.1. Les piscines per a ús recreatiu, piscines d'hotels, allotjaments turístics i piscines d'urbanitzacions hauran de respectar el límit del 30 % de la seua capacitat d'aforament tant quant al seu accés com a la pràctica recreativa.  
24.2. Es podrà fer ús dels vestuaris. Però no es podrà fer ús de les dutxes ni de les fonts d'aigua.  
24.3. Es permet l'accés a les platges per a passejar o fer activitat física i esportiva a l'aire lliure, mantenint les mesures de distanciament físic i higiene i de prevenció, sempre dins de la limitació a la llibertat de circulació i mobilitat i del nombre màxim de persones que puguen romandre en grup, que s'estableix per decret del president de la Generalitat. L'ús de la màscara en platges i piscines és obligatori en tot moment per a totes les persones majors de sis anys, excepte durant el bany».  
  
  
Així mateix cal assenyalar que, per a tot el que no es regula en aquesta Resolució d'11 de març de 2021, i en el que siga compatible amb aquesta, seran aplicables, en l'àmbit territorial de la Comunitat Valenciana:  
- Les mesures que, amb caràcter general, s'estableixen en els decrets del president de la Generalitat, vigents a cada moment, de mesures de la Comunitat Valenciana, a conseqüència de la situació de crisi sanitària ocasionada per la Covid-19 de la declaració de l'estat d'alarma activat pel Govern de la Nació.  
- L'Acord de 19 de juny, del Consell, sobre mesures de prevenció enfront de la Covid-19 (DOGV 20.06.2020), en tot allò que no s'opose a la present resolució.  
- La Resolució de 5 de desembre de 2020, de la consellera de Sanitat Universal i Salut Pública, per la qual s'acorden noves mesures addicionals en la Comunitat Valenciana, a conseqüència de la situació de crisi sanitària ocasionada per la Covid-19 (DOGV 05.12.2020), en tot allò que no s'opose a la present resolució.  
- La Resolució de 9 de desembre de 2020, de les conselleres de Sanitat Universal i Salut Pública i de Justícia, Interior i Administració Pública, per la qual s'acorden mesures addicionals relatives als locals d'oci nocturn (DOGV 09.12.2020), en tot allò que no s'opose a la present resolució.  
El Decret 8/2021, d'11 de març, del president de la Generalitat, pel qual s'actualitzen les mesures de limitació de la permanència de grups de persones en espais públics i privats i de limitació de la mobilitat, fins al 12 d'abril de 2021 inclusivament, estableix que queda limitada la llibertat de circulació de les persones en horari nocturn entre les 22.00 i les 06.00 hores en tot el territori de la Comunitat Valenciana.  
  
L'article 49.1.12 de l'Estatut d'Autonomia de la Comunitat Valenciana atribueix a la Generalitat la competència exclusiva en matèria de turisme.  
Els articles 19 i 20 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en concordança amb l'article 14 del Decret 169/2020, de 30 d'octubre, del Consell, d'aprovació del Reglament orgànic i funcional de la Presidència de la Generalitat correspon la competència en matèria de turisme a la Presidència de la Generalitat, a la Secretaria Autonòmica de Turisme les funcions en matèria de política turística, i a la Direcció General de Turisme correspon les competències en matèria de promoció i ordenació del turisme, així com les funcions de control, coordinació i supervisió de l'activitat i funcionament de Turisme Comunitat Valenciana, i les competències administratives en l'àmbit normatiu, inspector i sancionador de l'activitat turística.  
  
En virtut de tot això, resolc:  
  
Primer  
Els establiments prestadors de serveis i activitats turístiques que procedisquen a la seua obertura o continuen amb la prestació dels seus serveis i/o activitats, ho faran conformement amb les disposicions sanitàries dictades a aquest efecte i a la resta de disposicions dictades per les autoritats competents en la matèria, mantenint la classificació, modalitat i categoria amb la qual figuren inscrits en el Registre de Turisme de la Comunitat Valenciana.  
  
Segon  
Aquells establiments de serveis i activitats turístiques que procedisquen a la seua obertura o reprenguen la seua activitat hauran de comunicar aquesta obertura als serveis territorials de turisme de la Comunitat Valenciana corresponents, i ho podran fer de manera individualitzada cadascun o alguns d'aquests simultàniament de manera conjunta a través de l'organització empresarial a la qual pertanguen.  
Així mateix, hauran d'informar els seus clients de les activitats i dels serveis dels quals podran disposar i de les seues condicions d'utilització.  
  
Tercer  
Tots els establiments d'allotjament turístic inscrits en el Registre de Turisme de la Comunitat Valenciana han de mantenir tots els serveis que han acreditat i han motivat la seua categoria actual, llevat que hi haguera resolució expressa de l'autoritat competent sanitària o a l'empara de l'estat d'alarma que prohibira la seua prestació i/o ús, o ho condicionara i limitara totalment o parcialment, però sempre havent d'atendre el titular de l'establiment a la resolució o decret de l'autoritat competent, sense que el compliment d'aquesta resolució o decret poguera comportar expedient o sanció per part de la inspecció turística per incomplir condicions necessàries i declarades en el Registre de Turisme Comunitat Valenciana per a la seua inscripció o l'obtenció o manteniment de la categoria.  
  
Quart  
Mentre continue l'estat d'alarma establit pel Reial decret 926/2020, de 25 d'octubre, del Govern d'Espanya, pel qual es va declarar l'estat d'alarma per a contenir la propagació d'infeccions causades pel SARS-CoV-2 en tot el territori nacional, no produirà baixa en el Registre de Turisme de la Comunitat Valenciana el tancament dels establiments d'allotjament turístic que excedisca els nou mesos, establit en els articles 19.2 del decret 91/2009, de 3 de juliol, del Consell, regulador dels establiments hotelers de la Comunitat valenciana; 17.2 del decret 91/2009, de 3 de juliol, del Consell, pel qual aprova el reglament regulador dels blocs i conjunts d'habitatges turístics de la Comunitat Valenciana; 23.2 del decret 184/2014, de 31 d'octubre, del Consell, regulador de l'allotjament turístic rural a l'interior de la Comunitat Valenciana i segon paràgraf de l'article 25 del decret 6/2015, de 23 de gener, del Consell, regulador dels càmpings i de les àrees de pernoctació en trànsit per a autocaravanes de la Comunitat Valenciana.  
  
  
Cinqué  
La present resolució produeix efectes des del dia de la seua publicació en el Diari Oficial de la Generalitat Valenciana, i és aplicable mentre estiga vigent l'estat d'alarma declarat pel Reial decret 926/2020, de 25 d'octubre, i les seues pròrrogues posteriors o mentre estiguen en vigor les resolucions de l'autoritat competent en la Generalitat Valenciana per a prendre les mesures oportunes davant la pandèmia de la Covid-19 i que tinguen aquestes l'empara normativa i legislativa corresponent.  
  
  
Contra aquesta resolució, que no exhaureix la via administrativa, es podrà interposar un recurs d'alçada davant del secretari autonòmic de Turisme, en el termini d'un mes comptat des de l'endemà de la notificació d'aquesta, d'acord amb el que s'estableix en l'article 122.1 de la Llei 39/2015, d'1 d'octubre, del procediment administratiu comú de les administracions públiques.  
  
València, 22 de març de 2021. - El director general de (p. d. R 19.07.2019, del president de la Generalitat de delegació d'atribucions; DOGV 22.07.2019): Herick Manuel Campos Arteseros.